བོད་ཁ་བ་གངས་ཅན་གྱི་ཆབ་དཔལ་རིག་གསུམ་གྱི་བྱུང་ཁུངས་ནི་ཆུ་མགོ་གངས་ལ་ཐུག་པ་ལྟར་གནའ་བོའི་ཞང་བོན་གྱི་རིག་གཞུང་ལ་ཐུག་ཡོད་པ་ནི་དུས་རབས་འདིའི་དཔྱོད་ལྡན་པ་ཡོངས་ཀྱིས་མིག་མཐོང་ལག་ཟིན་རེད།དེ་ལྟར་ཡང་ཆགས་སྡང་དང་རུ་ཏྲ།ཕྱོགས་རིས་དང་འཐེན་འཁྱེར།རང་རྒྱལ་དང་གཞན་ཕམ་སོགས་ཀྱིས་འདས་པའི་དུས་རབས་ནང་ཞང་བོན་གྱི་རིག་གཞུང་ལ་ཆགས་འཇིག་དང་ཉམས་དམས་གང་ཙམ་ཞིག་བྱུང་ཡོད་ནའང།བདེན་པ་དང་གནས་ལུགས།དངོས་བྱུང་དང་དྲང་ཚུགས་བཅས་ལ་འགྱུར་བ་གང་མང་མེད་པ་གསལ་བར་གནས་ངེས་ཡིན་པ་ནི་དངོས་པོའི་རང་གཤིས་ཡིན་པར་བརྟེན།ཞང་བོན་རིག་གཞུང་ཡང་དེ་ལྟར་གསེར་ས་འོག་ཏུ་སོང་ཡང་འོད་ནམ་མཁར་ཁྱབ་པ་ལྟར་ནམ་ཡང་གསོན་པོར་གནས་ཡོད་མ་ཟད་ད་དུང་དུས་རབས་འདིའི་དཀྱོག་མཚམས་ནས་གནའ་བོའི་ཞང་བོན་གྱི་རིག་གཞུང་གི་གཟི་འོད་ཇེ་ཆེ་དང་སྙན་གྲགས་ཀྱི་བ་དན་གོ་ལ་ཟླུམ་པོ་འདིའི་ཁྱོན་ཡོངས་ལ་ས་ཁྱབ་རྡོ་ཁྱབ་ཏུ་གྱུར་ཡོད་པ་ནི་གཙོ་བོར་༧སྐྱབས་རྗེ་མཁན་སློབ་ཉི་ཟླ་ཟུང་གི་ཐུགས་རྗེའི་བཀའ་དྲིན་དང་།སྔོན་བྱོན་ཞང་བོན་གྱི་ལོ་པཎ་མཁས་གྲུབ་རྣམས་ཀྱིས་བདག་ཅག་བོན་འབངས་ཡོངས་ཀྱི་མིག་མདུན་དུ་ཁྲ་ལྷམ་མེར་བཞག་པའི་རྒྱལ་བའི་གསུང་དྲི་མ་མེད་པ་བཀའ་དང་བཀའ་བརྟེན་རིོག་པའི་རྒྱ་མཚོ་འདི་དག་ཡིན་པ་ནི་གོར་མ་ཆགས།དེར་བརྟེན་སྐབས་བརྗོད་གཞི་དང་འབྲེལ་བའི་སྒོ་ནས་བོན་པོ་ཞིག་ཡིན་པའི་འགན་ཁྲི་གཙོ་བོ་ནི།དང་པོ་རང་ཉིད་བོན་པོ་ཞིག་ཡིན་པར་ངོ་འཕྲོད་པའིོ་ཐོག་ནས།རང་གི་ཕ་མེས་ཡང་མེས་ནས་བརྒྱུད་པའི་རྒྱ་ཆ་ལ་གཏིང་ཟབ་པའི་ཞང་བོད་ཀྱི་རིག་གཞུང་ལ་རྒྱུས་ལོན་དགོས།གསུམ་པ་ནི་དེ་དག་ལ་གཅེས་འཛིན་དང་ཉམས་པ་སླར་གསོ་དང་མི་ཉམས་གོང་འཕེལ་བྱ་རྒྱུ་ནི་རང་ཉིད་བོན་པོ་ཞིག་ཡིན་པའི་འགན་འཁྲི་གཙོ་བོ་དེ་ཆགས་ཡོད་པ་ནི་སྐབས་འདིར་ངའི་གླེང་གཞི་གཙོ་བོ་དེ་ཡིན།